《立春十四韵》
宋代·刘克庄

嘉平至孟陬，丽谯春再颁。
齐民拨不开，杂遝来如山。
农家卜休咎，多以觳觫观。
颇闻举体赤，其咎为燥乾。
又云尾角白，亦虑冬祁寒。
吾惫不能耕，对之发长叹。
平生愿丰心，虽老犹如丹。
方兴西畴务，稍觉南船悭。
展转夜少眠，呕噎晨废餐。
敢望馀粮栖，渐恐拾穗难。
陛下仁如天，役简税赋宽。
临遣皆循良，黜削先饕残。
一丽丹书内，孰若青史间。
仆方侪民伍，谁为语县官。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。